‘অপসাংবাদিকতা’ রোধ হবে : কিছু ছাড়ও দেওয়া হয়েছে জানিয়ে ডাক, টেলিযোগাযোগ ও তথ্য-প্রযুক্তি মন্ত্রী মোস্তাফা জব্বার কালের কণ্ঠকে বলেন, ৫৭ ধারায় আগে ন্যূনতম সাজা ছিল, বর্তমান আইনে তা নেই। বিচারক অপরাধ অনুযায়ী সাজা দেবেন। সর্বোচ্চ সাজাও কমিয়ে আনা হয়েছে। তিনি বলেন, ৫৭ ধারা ২০০৬ সালেও ছিল, তখন কেউ কিছু বলেনি। ২০১৩ সালে ৫৭ ধারা সংশোধন করে অজামিনযোগ্য করে ন্যূনতম সাজা সাত বছর করার পর অপপ্রয়োগের প্রশ্ন উঠতে শুরু করে। এখন ৫৭ ধারাকে চার ভাগে চারটি অপরাধে ভাগ করে দেওয়া হয়েছে। তথ্য-প্রযুক্তি মন্ত্রী বলেন, ‘সাধারণ অপরাধ আর রাষ্ট্রীয় অপরাধের সাজা এক হবে না—এটাই স্বাভাবিক। আমার কাছে মনে হয়নি, কোথাও সাংবাদিকতার স্বাধীনতা ক্ষুণ্ন করা হয়েছে। বরং অপসাংবাদিকতা রোধ করার চেষ্টা করা হয়েছে। আমরা কোনোভাবে অপসাংবাদিকতাকে উৎসাহিত করতে পারি না। জনগণকে নিরাপদ করতে অপসাংবাদিকতা নিয়ন্ত্রণ করতে হবে।’